Na základe plánu práce uskutočnila Slovenská obchodná inšpekcia (ďalej len SOI) v období september až november 2014 kontrolnú akciu, zameranú na dodržiavanie požiadaviek a postupoch posudzovania zhody emisií hluku zariadení používaných vo vonkajšom priestore. 

Cieľ kontrolnej akcie

Preveriť dodržiavanie ustanovení zákona č. 264/1999 Z. z. o technických požiadavkách na výrobky a  posudzovaní zhody v znení neskorších predpisov v zmysle Nariadenia vlády SR č. 222/2002 Z. z., ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom prostredí v znení Nariadenia vlády SR č. 26/2006 Z. z. (ďalej len NV SR č. 222/2002 Z. z.), pri vytypovaných strojových zariadeniach. 

Na základe Nariadenia vlády SR č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení Nariadenia vlády SR č. 318/2007 Z. z. (ďalej len NV SR č. 436/2008 Z. z.), sa pri kontrole u dovozcov, distribútorov a predajcov strojových zariadení kontrolovala dokumentácia preukazujúca posúdenie zhody a aj správnosť a úplnosť ich značenia.

Súčasťou kontroly bol aj odber vytypovaných druhov výrobkov z trhu na posúdenie bezpečnosti a zhody podľa NV SR č. 436/2008 Z. z. ako aj podľa NV SR č. 222/2002 Z. z..

Predmet kontroly

Zariadenia podliehajúce NV SR č. 222/2002 Z. z., uvedené na trh po 25. 01. 2006, nasledovných sortimentných skupín:

1.	Zariadenia, na ktoré sú ustanovené najvyššie prípustné hodnoty emisií hluku a to konkrétne:

•	kosačky na trávu,
•	orezávačky trávy/orezávačky okrajov trávy.

2.	Zariadenia podliehajúce iba označeniu o emisii hluku:

•	krovinorezy,
•	vyžínače trávnika,
•	nožnice na živé ploty,
•	odfukovače lístia,
•	zberače lístia,
•	reťazové píly prenosné,
•	rozrývače.

Obsah kontroly

1)	Kontrola požiadaviek na označovanie – všetky strojové zariadenia musia byť viditeľne, čitateľne a nezmazateľne označené týmito minimálnymi údajmi:

•	obchodné meno a adresa výrobcu alebo podľa potreby aj jeho splnomocnenca,
•	označenie CE,
•	označenie série alebo typu,
•	výrobné číslo, ak existuje,
•	rok výroby,
•	označenie garantovanej hladiny akustického výkonu (§ 7 NV SR č. 222/2002 Z. z.), ktorá musí pozostávať z jednočíselného údaja garantovanej hladiny akustického výkonu v dB, značky Lwa a piktogramu, ktorý má tvar:

2)	Kontrola ES vyhlásenia o zhode (§ 6 NV SR č. 222/2002 Z. z) – každé strojové zariadenie musí byť sprevádzané ES vyhlásením o zhode, ktoré musí byť v úradnom jazyku krajiny použitia (slovenský jazyk).

3)	Kontrola návodov na použitie – návod na použitie musí byť úplný a v súlade s NV SR č. 436/2008 Z. z. a v slovenskom jazyku.

Výsledky kontroly

V sledovanom období vykonala SOI kontroly v 85 predajných jednotkách (ďalej len PJ) v rámci celého Slovenska, pričom nedostatky boli zistené v 17 PJ, čo predstavuje 20 %. Prekontrolovaných bolo spolu 975 strojových zariadení, pričom nedostatky boli zistené v 28 prípadoch. 

Zastúpenie jednotlivých kontrolovaných sortimentných skupín je uvedené v nasledujúcom grafe. 

35%

18%

12%

12%

16%

3%

4%

Kosačky na trávu

Krovinorezy

Vyžínače trávnika

Nožnice na živé ploty

Reťazové píly prenosné

Rozrývače

Zberače lístia

Kontrola značenia - zistené nedostatky

•	pri 13 druhoch strojových zariadení boli zistené návody na použitie, ktoré neboli v jazyku krajiny, v ktorej sa predávajú (slovenský jazyk); išlo o najčastejšie sa vyskytujúci nedostatok,

•	pri 6 druhoch neboli predložené ES vyhlásenia o zhode, resp. tieto boli neúplné – chýbali požadované údaje,

•	pri 3 druhoch sa nezhodovala garantovaná hladina akustického výkonu, uvedená v ES vyhlásení o zhode, s hodnotou uvedenou na štítku strojového zariadenia,

•	pri 4 druhoch nebola na štítku strojového zariadenia uvedená hodnota garantovanej hladiny akustického výkonu,

•	pri 2 druhoch chýbalo na štítku označenie strojového zariadenia, resp. série alebo typu.

Inšpektori SOI umožnili kontrolovaným osobám dobrovoľne odstrániť zistené nedostatky s tým, že do ich odstránenia tieto druhy prestanú predávať a dodávať.

Kontrola bezpečnosti a zhody

Na posúdenie bezpečnosti a zhody v akreditovanom laboratóriu bolo spolu odobraných 5 druhov kosačiek na trávu od štyroch rôznych výrobcov. Odobrané vzorky boli overené nielen v časti ich bezpečnosti v rozsahu normy STN EN 60335-1 Elektrické spotrebiče pre domácnosť a na podobné účely. Bezpečnosť. Časť1: Všeobecné požiadavky v spojení s STN EN 60335-2-77 Elektrické spotrebiče pre domácnosť a na podobné účely. Bezpečnosť. Časť 2-77: Osobitné požiadavky na ručne vedené elektricky poháňané kosačky trávy, ale aj v časti správnosti značenia garantovanej hladiny akustického výkonu, uvedenej na ich štítkoch, či jej hodnota zodpovedá skutočnosti a neprevyšuje prípustnú hladinu akustického výkonu, uvedenú v § 8 NV SR č. 222/2002 Z. z.

Z 5 vzoriek nevyhoveli požiadavkám NV SR č. 436/2008 Z. z. 3 druhy z nasledujúcich dôvodov:

•	2 druhy nevyhoveli v informačných povinnostiach, kde v inštrukciách, dodávaných spolu so spotrebičom, chýbala informácia: „stroj pripájajte len na napájací obvod chránený prúdovým chráničom (RCD), ktorého vypínací prúd neprekračuje 30mA“,

•	1 druh nevyhovel technickým požiadavkám v bode: „kde sú vymeniteľné počas normálneho používania, kosacie nože musia byť označené tak, aby identifikovali číslo súčasti a výrobcu, dovozcu alebo dodávateľa“.

Kým chýbajúce informácie pri dvoch druhoch umožnili inšpektori odstrániť kontrolovaným subjektom dobrovoľne, odstránenie nedostatku v trvalom značení kosacích nožov pri jednom druhu zabezpečil dobrovoľne výrobca, na základe oznámenia nedostatku SOI s odvolaním na čl. 21 Nariadenia Európskeho parlamentu a Rady (ES) č. 765/2008.

Skúškam na overenie, či garantovaná hladina akustického výkonu uvedená na štítkoch vytypovaných strojových zariadení zodpovedá skutočnosti a neprevyšuje prípustnú hladinu akustického výkonu, vyhoveli všetky skúšané vzorky. Skúšky boli vykonané v rozsahu normy STN ISO 3744 Akustika. Určovanie hladín akustického výkonu a hladín akustickej energie pomocou akustického tlaku. Technické metódy merania pre prevažujúce voľné zvukové pole nad rovinou odrážajúcou zvuk a STN ISO 11094 Akustika. Predpis na meranie hluku šíreného vzduchom emitovaného motorovými kosačkami, kosačkovými traktormi, trávnikovými a záhradníckymi traktormi, profesionálnymi kosačkami a záhradníckymi traktormi s prídavnými zariadeniami na kosenie. 

Záver

Cieľom kontroly bolo preveriť aktuálny stav na trhu predovšetkým v oblasti správnosti a úplnosti označovania strojových zariadení vytypovaných sortimentných skupín, vrátane plnenia požiadaviek podľa NV SR č. 222/2002 Z. z.. 

Z výsledkov kontroly vyplýva, že viac ako 97 % druhov výrobkov spĺňali stanovené požiadavky na ich označenie. Najväčšie zastúpenie medzi kontrolovanými druhmi mali kosačky na trávu, pretože ide o širokú sortimentnú skupinu výrobkov, ktorú spotrebitelia využívajú v bežnom živote z kontrolovaných sortimentných skupín strojových zariadení najviac. Preto bol z tejto skupiny výrobkov vykonaný aj odber 5 vzoriek na overenie zhody ich vlastností s požiadavkami na elektrickú bezpečnosť a súčasne aj správnosti uvedenej hladiny akustického výkonu. Výsledky preukázali, že ani v jednom prípade nebol zistený rozpor značenia hladiny akustického výkonu s predpisom NV SR č. 222/2002 Z. z.

Na základe výsledkov kontroly je možné záverom konštatovať uspokojivú úroveň kontrolovaných sortimentných skupín v plnení požiadaviek tak NV SR č. 436/2008 Z. z. v ich označení požadovanými údajmi, ako aj NV SR č. 222/2002 Z. z. v časti značenia údajom garantovanej hladiny akustického výkonu.